SALUDSOD DAGITI AGTUTUBO
Kasano nga Agpatingga ti Nakaro a Kinalidayko?
“No din kabaelan ti gagayyemko dagiti problemada, siak ti mangsolbar kadagita tapno sumayaat ti riknada. Ngem manmano ti makaammo a no addaakon iti kuartok, agsangsangitak.”
—Kellie.
“Agputputongak no malmaldayak. No adda agawis, agpambarak. Nalaingak a mangilimed iti pamiliak a malmaldayak. Pagarupda no mayat latta ti riknak.”
—Rick.
Napasaram kadin ti kas iti narikna ni Kellie wenno ni Rick? No wen, dimo panunoten a dagus nga adda dakes a mapaspasamak kenka. Kinapudnona, amintayo ket pasaray malday. Adda dagiti tiempo a nagliday uray dagiti matalek a tattao a nadakamat iti Biblia.
No dadduma, mabalin nga ammom no apay a nalidayka, ngem adda dagiti tiempo a dimo maawatan no apay a mapaspasaram dayta. “Mabalin a nalidayka uray no saan a nakas-ang ti kasasaadmo,” kuna ti 19 anyos a ni Anna. “Iti aniaman a tiempo, mabalin a sumken ni liday, uray no awan ti problemam. Ditay maawatan ngem mapaspasamak latta!”
Aniaman ti makagapu
Ibagam dayta iti sabali. Idi mariribukan unay, kinuna ni Job: “Agsaoakto iti kinapait ti kararuak!”
—Job 10:1.
Kellie: Talaga a nabang-aranak idi imbagak dayta iti sabali. Adda met laengen makaammo iti marikriknak ken mangaon kaniak ken liday!
Isuratmo dayta. No kulkullaapan ni liday ti panangmatmatmo iti biag, nasayaat no isuratmo dagiti mapampanunotmo. Kadagiti naipaltiing a salmona, pasaray inyebkas ni David ti nakaro a lidayna. (Salmo 6:6) No isuratmo dagiti marikriknam, makatulong dayta tapno ‘masaluadam ti praktikal a kinasirib ken ti pannakabaelmo nga agpanunot.’
—Proverbio 3:21.
Heather: Makatulong ti panagsuratko tapno maurnos dagiti ti la adda a mapampanunotko no malmaldayak. Dinaka lapunosen ni liday no mayebkasmo dagiti rikriknam ken maawatam no apay a mapaspasaram dayta.
Ikararagmo. Kuna ti Biblia a no ikararagmo dagiti pakaseknam, ‘ti talna ti Dios a mangringbaw iti isuamin a panunot saluadannanto ti pusom ken dagiti pannakabalin ti isipmo.’
—Filipos 4: 6, 7.
Esther: Ikagkagumaak a tarusan no apay a malmaldayak ngem diak latta maawatan. Inkararagko ken Jehova a tulongannak nga agbalin a naragsak. Naumaakon a malmalday nga awan gapgapuna. Kamaudiananna, napukaw met la ti kinalidayko. Dimo tagtagibassiten ti bileg ti kararag!
Singasing: Usarem ti Salmo 139:23, 24 kas pagibasaran no agkararagka ken Jehova. Ipeksam amin a linaon ti pusom ken kiddawem a tulongannaka tapno masinunuom ti makagapu iti kinalidaymo.
Malaksid kadagiti nadakamaten, adda nagpateg a tulong manipud iti Biblia a Sao ti Dios. No punnuem ti isipmo iti makapabileg a bambanag manipud kadagiti salaysay iti Biblia, sumayaat ti riknam.
No nalidayka latta
Kinuna ni Ryan: “No dadduma, diak kayat ti bumangon tapno maliklikak ti awan mamaayna nga agmalem.” Adda clinical depression ni Ryan, ket saan la nga isu ti kasta. Ipakita dagiti panagadal nga agarup 1 iti kada 4 nga agtutubo ti agpasar iti maysa a kita ti depresion sakbay nga agmataenganda.
Kasanom a maammuan no addaanka iti depresion? Adtoy ti sumagmamano kadagiti sintoma: panagputputong, awan unayen ti panaginteres iti dandani amin nga aktibidad, nakadkadlaw a panagbaliw ti rikna ken tigtignay agraman kababalin iti pannangan ken pannaturog, ken nakaro a pannakakonsiensia wenno pannakarikna iti kinaawan serserbi.
Siempre, dandani amintayo ket pasaray agpasar iti maysa wenno ad-adu kadagita a sintoma. Ngem no agpaut dagiti sintoma iti nasursurok ngem dua a lawas, nasayaat no kasaritam dagiti nagannakmo tapno ipadoktordaka. Mabalin a matulongannaka ti doktor tapno maammuam no adda sakitmo a pakaigapuan ti kinalidaymo.
Dimo ibain no agsagsagabaka iti clinical depression. Gapu ta nagpaagas dagiti addaan iti kasta, simmayaat ti rikna ti adu kadakuada—nalabit ti kasayaatan pay la a nariknada iti naunday a tiempo! Ti man kinalidaymo ket maigapu iti depresion wenno saan, tandaanam ti makaliwliwa a sasao ti Salmo 34:18: “Ni Jehova asideg kadagidiay nadunor ti pusoda; ket dagidiay a naidagel iti espiritu isalakanna.”
ilo_Latn ilo_Latn ilo_Latn bug_Latn ilo_Latn zho_Hans ilo_Latn ilo_Latn ilo_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn